En ny og endnu ikke udgivet rapport understreger det problematiske ved den danske regerings planer om at tillade mere forurening i Kattegat.

Regeringen vil tillade øget udledning af kvælstof og fosfor i Kattegat for at gøre plads til flere havbrug, som skal producere fisk i de danske farvande.

Miljø- og fødevareminister Esben Lunde Larsen (V) har argumenteret for, at der findes et »miljømæssigt råderum« i Kattegat, og at Danmark derfor kan tillade sig at forurene mere.

Men rapporten viser, at miljøtilstanden stadig er dårlig i stort set hele Østersøen – inklusive store dele af Kattegat.

Rapporten er den seneste opgørelse fra det såkaldte HELCOM-samarbejde, som Danmark er en del af. HELCOM er en sammenslutning af lande omkring Østersøen, som har forpligtet hinanden på at forbedre miljøtilstanden i Østersøen.

Rapporten er endnu ikke udgivet, men Information har fået aktindsigt i et udkast til rapporten. I rapporten står der, at tilstedeværelsen af næringsstoffer såsom kvælstof og fosfor stadig var for høj i mere end 95 procent af Østersøen i den senest målte periode. Det fører til iltsvind og forringer miljøtilstanden på havbunden.

Enhedslistens miljø- og fødevareordfører Maria Reumert Gjerding kalder det for »uacceptabelt«, at regeringen nu vil øge Danmarks udledning af næringsstoffer til et havområde, som endnu ikke har opnået »god økologisk tilstand«.

»Det bringer os længere væk fra en acceptabel miljøtilstand, og det synes jeg er helt utilstedeligt,« siger hun.

Ingen drøftelse

Miljø- og Fødevareministeriet oplyser til Information, at Danmark ikke har orienteret de øvrige HELCOM-lande om, at Danmark har planer om at øge sin udledning af næringsstoffer til Kattegat.

Ministeriet skriver i en mail, at der kan være »mange årsager til, at et lands udledninger ændrer sig, og der er ikke praksis for, at et land orienterer andre lande om tilladelser til nye udledninger. Derfor har Danmark ikke drøftet de danske planer om etablering af havbrug og heraf følgende udledninger af kvælstof med de øvrige HELCOM-lande«.

Helt præcist vil regeringen tillade en øget udledning på 800 tons kvælstof og 96 tons fosfor om året. Det svarer til otte standard havbrug med en samlet produktion på omkring 16.000 tons ørreder om året.

Det råderum, som regeringen vil udnytte, er opstået gennem netop HELCOM-samarbejdet. Her har Danmark forpligtet sig til at reducere sin udledning af næringsstoffer til Østersøen.

Men Danmark har formået at reducere sin udledning endnu mere, end vi har forpligtet os til, og det mener regeringen nu har skabt et »miljømæssigt råderum«, som kan bruges til at forurene mere.

Den nye rapport viser godt nok en reduktion i den samlede udledning af næringsstoffer til Østersøen fra 2012 til 2014. Men der er stadig langt, før havet opnår såkaldt god økologisk tilstand. Rapporten bliver endeligt udgivet til næste år, hvor den formentlig skal danne basis for nogle nye kvoter for udledning, som HELCOM-landene skal leve op til. Det kan muligvis blive svært for Danmark at overbevise de andre lande om, at vi fortsat skal have en relativt lav kvote, hvis vi samtidig indfører en ny kilde til forurening. Det vurderer Stiig Markager.

»De vil nok blive lidt irriterede,« siger han og henviser til, at nogle af de andre lande har sværere ved at nedbringe deres reduktion, fordi den stammer fra store skovområder, eller fordi landene ikke har råd til at prioritere det. Danmarks udledning har dog mindre indflydelse på Østersøen, fordi vi ligger i udkanten af havet, og en del af forureningen driver ud i Nordsøen.

Danmark har som det eneste land i HELCOM foreløbig nægtet at skrive under på en aftale om, at en »ekstra reduktion ikke må bruges til med vilje at øge udledningen til et havområde«. Det fremgår af et mødereferat fra 2016.

Og det er altså netop det, som Danmark nu har planer om at udnytte til at give plads til flere havbrug i Kattegat.

EU’s regler

Landene omkring Østersøen er forpligtet af EU’s Havstrategidirektiv til at opnå god økologisk tilstand i Østersøen inden 2021. En del af HELCOM-samarbejdet går ud på i fællesskab at opnå den tilstand.

Havstrategidirektivet dikterer, at EU-landene skal »beskytte, bevare og forebygge forringelse af havmiljøet«. De skal også »forebygge og reducere tilførsler i havmiljøet med henblik på gradvis at udfase forureningen«.

Alligevel mener den danske regering ikke, at det vil være i strid med direktivet, hvis Danmark tillader mere forurening i Kattegat.

Juraprofessor Ellen Margrethe Basse har tidligere over for Information forklaret, at Danmark først er forpligtet af direktivet fra 2021. Derfor kan regeringen formentlig gøre, som den vil, indtil da.

Hun mener dog, at Danmark løber en risiko for at forbryde sig mod et helt andet direktiv, nemlig vandrammedirektivet. Det er et direktiv, som beskytter de kystnære havområder. Og her vil enhver forringelse af miljøtilstanden være i strid med direktivet.

Målrettet indsats

Miljøtilstanden i Kattegat er blevet forbedret siden 1985, hvor Danmark fik sin første vandmiljøplan. Vandet er blevet klarere, der er færre alger og lavere koncentration af næringsstoffer.

Den bedste tilstand blev målt i 2012, men siden da er tilstanden gået en smule tilbage.

Den forbedrede tilstand er et direkte resultat af en målrettet indsats over de seneste 30 år. Det forklarer professor og biolog ved Aarhus Universitet Stiig Markager.

Danmark reducerede sine udledninger af fosfor med omkring 90 procent i perioden 1985-1992, og udledningen af kvælstof blev reduceret med omkring 50 procent i perioden 1994-2012.

»Det er det, der har givet de positive resultater,« siger Stiig Markager.

Næringsstofferne kommer især fra landbruget, men også fra luften og fra landene omkring os, især Polen.

Den danske indsats for et bedre vandmiljø er især resultatet af tre nationale vandmiljøplaner og siden 2003 EU's miljøregler.

Det har ikke været muligt at få en kommentar fra Esben Lunde Larsen til rapporten.